НАРЕДБА ЗА РЕГИСТРАЦИЯ И ОТГЛЕЖДАНЕ НА КУЧЕТА НА ТЕРИТОРИЯТА НА ОБЩИНА ГУЛЯНЦИ

						Глава първа
ОБЩИ ПОЛОЖЕНИЯ
Чл.1.(1) Настоящата Наредба регламентира реда и условията за отглеждане, регистриране и таксуване на кучета, както и овладяване популацията на безстопанствените кучета на територията на Община Гулянци.
(2) Овладяването на популацията на безстопанствените кучета на територията на общината се осъществява чрез кастрация, обезпаразитяване, ваксинация и трайна маркировка, както и засилен контрол за регистрация на домашните кучета, следвайки мерките предвидени в „Програмата за овладяване популацията на безстопанствените кучета на територията на община Гулянци". 
Чл.2. Според начина на отглеждане и предназначението, кучетата се класифицират на:
1. Кучета, отглеждани с цел развъждане. 
2. Кучета – компаньони;
3. Кучета за служебни, ловни и други цели.
4. Безстопанствени - без собственик и регистрация и свободно движещи се.
5. Кучета, водачи на хора с увреждания.

Глава втора 
Раздел І
РЕГИСТРИРАНЕ И ТАКСУВАНЕ НА КУЧЕТАТА, ОТГЛЕЖДАНЕ С ЦЕЛ РАЗВЪЖДАНЕ
Чл.3.  Собствениците на кучета, които ги отглеждат с цел развъждане:
1. Регистрират кучета в съответствие с чл.137 от Закона за ветеринарно-медицинската дейност, като прилагат и удостоверение за завършен курс по защита и хуманно отношение към животните.
2. Заплащат такса в размер, определен с Наредба за определянето и администрирането на местните такси и цени на услуги на територията на Община Гулянци.       
РазделІІ
РЕГИСТРИРАНЕ И ТАКСУВАНЕ НА КУЧЕТАТА КОМПАНЬОНИ И КУЧЕТА ЗА СЛУЖЕБНИ, ЛОВНИ И ДРУГИ ЦЕЛИ

Чл.4.(1)Собствениците на кучета, навършили 6-седмична възраст, ги представят на ветеринарен лекар за издаване на паспорт по образец, ваксинация и обезпаразитяване.
(2) При навършване на 4-месечна възраст или в 7-дневен срок от придобиване на куче над тази възраст собственикът регистрира кучето при ветеринарен лекар, който упражнява ветеринарномедицинска практика на територията на община Гулянци по реда на чл. 174 от Закона за ветеринарномедицинската дейност.
(3)Ветеринарните лекари, практикуващи на територията на община Гулянци изпращат ежемесечно в общината данните от ветеринарномедицинския паспорт на всяко регистрирано куче.
(4)За притежаване на куче собственикът с постоянен адрес/седалище на територията на Община Гулянци заплаща годишна такса в отдел „Местни приходи” по Закона за местните данъци и такси в размер, определен с Наредба за определянето и администрирането на местните такси и цени на услуги на територията на Община Гулянци, чрез подаване на декларация (Приложение №1). 
(5) Таксата се заплаща ежегодно до 31 март на съответната година или в едномесечен срок от датата на придобиване на кучето, когато то е придобито след 31 март. За кучета придобити през текущата година, таксата се дължи в размер  на ½ от годишния й размер за всеки месец до края на годината, включително за месеца  на придобиване.
(6) Освобождават се от такса собствениците на:
1. кучета на инвалиди;
2. служебни кучета в организациите на бюджетна издръжка;
3. кучета, използвани за опитни цели;
4. кучета, използвани от Българския червен кръст;
5. кастрирани кучета;
6. кучета, които придружават или охраняват селскостопански животни, които се отглеждат в регистриран животновъден обект. 
(7) На основание чл.8 ал.6 от ЗМДТ, освобождават се такса кучета инвалиди с право на личен асистент  и членуващите в общинската организация към съюза на слепите в България. С 50% намаление заплащат такса всички останали инвалиди с над 50% нетрудоспособност, както и самотните стари хора в пенсионна възраст, живеещи в покрайнините на населените места.
(8) Подаването на декларация (Приложение №1) за притежаване на куче е задължителна, независимо дали за животното следва да се заплаща такса или е от категориите освободени от заплащане на такса.
(9) Приходите от събраните такси постъпват в общинския бюджет и се използват за мероприятия, свързани с намаляване броя на безстопанствените кучета.
(10)В 7-дневен срок от промяната на адреса, на собствеността или при смърт на кучето собственикът уведомява писмено отдел „Местни приходи”, чрез подаване на декларация (Приложение №1). 
(11)Собствениците на кучета ги регистрират в книгата на собствениците на етажната собственост и участват допълнително в разходите за почистване на общите части на сградите - етажна собственост, като плащат за всяко куче колкото за един член от семейството. 
(12)В Община Гулянци се води публичен регистър на кучетата, в който ежемесечно постъпват и се обработват данни от ветеринарните лекари и отдел „Местни приходи” за регистрираните и таксувани кучета, който съдържа следните данни: 
1. Име на собственика; 
2. Адрес на собственика и телефон за връзка; 
3.Данни за кучето според представените документи име, възраст, порода, пол, отличителни белези, кастрация; 
4. Цел на използване 
5. № на чипа или татуировката; 
6. Платена такса, година. 
(13) Ежегодно се извършва актуализация на данните вписани в регистъра, чрез подаване на декларация (Приложение №1) от собствениците на кучета.
Чл.5.Неизпълнението на ал. 1, ал. 2 и ал. 4 от предходния член е административно нарушение, което ще се наказва с определените в Глава пета административни наказания.

Глава трета 
РЕД И НАЧИН НА ОТГЛЕЖДАНЕ НА КУЧЕТАТА
Чл.6.(1) Всеки, който отглежда куче или се грижи за него, е длъжен да има хуманно отношение към него, да му осигурява условията, грижите и вниманието, съобразно естествените му нужди според вида и породата му, а именно:
1. да му осигурява необходимите количества подходяща вода и храна;
2. да му осигурява необходимото домашно пространство и  движение;
3. да му осигурява ветеринарномедицинско обслужване;
4. да осигури защитата му от болка, страдание и умишлено причиняване на вреда;
5. да отглежда кучето при условия и по начин, които не формират агресивно поведение.
(2) Ако поради различни причини лицето, което отглежда или се грижи за куче не е способно да се грижи повече за него, е длъжно:
1. да му потърси нов дом и собственик;
2. да потърси съдействие от неправителствени организации, или
3. да го предаде в приют.
(3) При постъпване на писмен сигнал за липса на грижи и условия по ал.1 в Община Плевен, длъжностно лице извършва проверка, която задължително завършва с изготвяне на писмено предписание до собственика за преодоляване на пропуските.
Чл.7. (1) Не могат да се отглеждат кучета в жилища в сграда - етажна собственост, на площ по-малка от :
а) за малки породи до 10 кг – 6 кв.м.;
б) за средни породи до 25 кг – минимум 8 кв.м.;
в) за големи породи над 25 кг – минимум 10 кв.м.
(2) Площта се изчислява като обща с хората, живеещи в жилището.
(3) На кучета, които се отглеждат на открито, се осигурява подслон или къщичка, които ги защитават от неблагоприятни атмосферни условия.
(4) На кучета, които се отглеждат предимно вързани, се осигурява 5 метра тел (въже) за свободно движение, както и ежедневна разходка.
(5) На кучета, които се отглеждат в затворени помещения, ежедневно им се осигурява необходимата разходка.
(6) Кучетата, използвани за служебни цели се придвижват съгласно изискванията на извършваната от тях дейност.
Чл.8. (1) Собственикът  на куче е длъжен:
1. да не допуска кучето само да напуска мястото на отглеждане, да навлиза в чужда собственост или на обществени места;
2. да предотврати всяка проява на необоснована агресия на кучето, проявена на обществени места и при ситуации, застрашаващи живота или здравето на хора и животни;
3. да не нарушава спокойствието и хигиенните условия на членовете на етажната собственост. При замърсявания във входовете и прилежащите площи около жилищни блокове и огради, на благоустроени улици, тротоари, алеи и др. открити площадки, собственикът на кучето е длъжен да почисти замърсеното място веднага с подходящи средства;
4. при извеждането му да носи в себе си ветеринарномедицинския паспорт и да го представи за проверка на общинските и ветеринарномедицински органи;
5. при извеждането на кучето на обществени места да не го оставя без надзор;
6. да не допуска контакт на потенциално болно или опасно куче с други животни и хора;
7. да гарантира сигурността и защитата на кучето от хора и други животни, които могат да му причинят физически или психически страдания.
(2) Собственикът на куче – компаньон осигурява кастрацията му, освен ако в случай на възпроизводство е в състояние да отглежда новородените животни или да ги предостави на нови собственици.
Чл.9. Забранява се:
1. въвеждане на кучета в магазинната мрежа и обществените сгради, заведенията за обществено хранене (ресторанти,сладкарници, кафенета и др.), аптеки, здравни заведения, учебни заведения и прилежащите им дворове /с изключение на кучета, водачи на хора с увреждания/;
2. превозване на кучета в междуселищния автобусен транспорт /с изключение на кучета, водачи на хора с увреждания/;
3. преминаването и престоя на кучета на територията на детски площадки, детски градини, детски ясли и училищни дворове /с изключение на кучета, водачи на хора с увреждания/;
4. допускане на свободно движещи се кучета на обществени места, предназначени за отдих, спортна и лечебна дейност на гражданите;
6. разходката на кучетата в населените места без нашийник и повод, а за агресивните и кучетата от породите “Ротвайлер”, “Питбул” и “Бултериер” “Доберман” - и с намордник;
7. отглеждане на кучета в избени, тавански  помещения, открити тераси и балкони, гаражи и около жилищните блокове на нееднофамилните сгради;
8. развъждането с търговска цел на кучета от частни лица в нееднофамилни жилища, избени и тавански помещения, тераси, гаражи към тях;
9. отглеждане на повече от един брой над 1-годишна възраст куче в апартаменти на нееднофамилни жилищни сгради;
           10.  организирането на борби с кучета; 
11. вдигането на шум от кучета в часовете за отдих;
12. изоставянето на куче без да са изпълнени изискванията на чл. 6 ал.2;
13. воденето на куче от едри породи на обществени места от лица под 14 години.
Чл.10. Всички кучета, извършили ухапване на човек или животно се отвеждат веднага от собственика във ветеринарномедицинска клиника, където се изолират и преглеждат.

Глава четвърта
БЕЗСТОПАНСТВЕНИ КУЧЕТА
 Чл.11. (1)Общински съвет – Гулянци, приема „Програма за овладяване популацията на безстопанствените кучета на територията на община Гулянци" и предвижда средства за изпълнението и. 
(2)Кметът на общината организира изпълнението на програмата по ал.1 и ежегодно внася отчет за нейното изпълнение пред Изпълнителния директор на Българската Агенция по Безопасност на храните – БАБХ и Общински съвет - Гулянци. 
(3)Ветеринарномедицинските манипулации на безстопанствените кучета се осъществяват от подвижни или стационарни амбулатории от общината или организациите за защита на животните. 
Чл.12. (1)Организациите за защита на животните (ОЗЖ) съдействат на общината, като: 
1.посочва свои представители за координация на работата между общината, ОЗЖ и граждани; 
2.съдейства при обработването на постъпилите жалби и сигнали, свързани с домашни и безстопанствени кучета; 
3.осигурява свои представители за проверка на сигналите и жалбите; 
(2)ОЗЖ съдейства при залавянето и връщането на кучетата в района на залавянето, като върнатите кучетата останат под надзора и грижите на общините, организациите за защита на животните или други лица, които са подписали декларация за спазване изискванията на чл. 49 и 50 от Закона за защита на животните. 
(3)ОЗЖ съдейства за набирането на финансови средства, медийно отразяване и организацията и провеждането на задомителни кампании, и на дейностите по Програмата. 
Чл.13. (1) При агресивно поведение (ухапване) пострадалия подава сигнал, придружен с медицинско свидетелство в общината. Съгласно заповед на кмета на общината, сигнала се обработва до 48 ч. съвместно с пострадалото лице. Представител на ОЗЖ по възможност участва в комисия определена от кмета за индентификация на агресивното животно. 
(2)Установява се причината за агресия и в случай на доказано поведенческо отклонение се пристъпва към процедура за евтаназия на животното. 

Глава пета
КОНТРОЛ И САНКЦИИ
Чл.14. (1) Контролът по тази Наредба се осъществява от Кмета на Община Гулянци или упълномощени от него лица.
 (2) Контролът се извършва чрез:
	1. периодични проверки;
	2. проверки по постъпили молби, жалби и сигнали за нарушения на правилата за защита на животните;
	3. проверка по постъпили молби, жалби и сигнали от граждани за злонравни кучета.
Чл. 15. (1) Контролните органи имат право:
	1. да установяват самоличността на собственика на кучета;
	2. на достъп до всички обекти и цялата документация, необходима за осъществяване на проверката;
	3. да влизат след осигурен достъп от страна на собственика в недвижими имоти и транспортни средства, където се отглеждат кучета или се предполага, че се отглеждат или се третират кучета.
	(2) Собствениците на кучета са длъжни да осигуряват достъп до обектите.

Глава шеста
АДМИНИСТРАТИВНО-НАКАЗАТЕЛНИ РАЗПОРЕДБИ
Чл. 16. (1) За нарушения по тази Наредба лицата се наказват с глоба от 50 до 250 лв., а при повторно нарушение глобата е в двоен размер.
(2) За нарушение на чл.9 т.10 на организаторите и участниците се налага глоба в размер от 500 до 1000 лв.
(3) На собственик, чието куче е извършило ухапване на човек се налага глоба от 300 до 500 лв. и в случай на доказано поведенческо отклонение, животното се евтаназира.
(4)Глобите, събрани по реда на тази наредба и приходите от събраните такси за притежаване на куче, постъпват в общинския бюджет и се използват целево за: 
- поставяне на указателни табели (забранителни, разрешителни) за разхождане на домашни кучета; 
- за общински кампании по кастрации, обезпаразитяване, индентификация и др.; 
- за други дейности и мероприятия, включени в плана за действие към „Програма за овладяване популацията на безстопанствените кучета на територията на община Гулянци". 
Чл. 17. (1) Нарушенията по тази Наредба се установяват с актове, съставени от длъжностни лица определени от Кмета на Община Гулянци и Началника на Районно управление полиция - Гулянци. 
(2)Наказателните постановления се издават от Кмета на Община Гулянци или оправомощен от него Заместник Кмет.
Чл. 18. Установяването на нарушенията, съставянето на актовете, издаването, обжалването и изпълнението на наказателните постановления се извършват по реда на Закона за административните нарушения и наказания.
Чл.19. (1) В случаите на маловажни нарушения, установени в момента на извършването им, на мястото на нарушението контролните органи налагат с фиш глоба в размер от 10,00 до 50,00 лв.
	(2) При оспорване на нарушението и отказ да се заплати наложената глоба се съставя АУАН по общия ред.

ПРЕХОДНИ И ЗАКЛЮЧИТЕЛНИ РАЗПОРЕДБИ
&1.Настоящата Наредба се издава на основание чл.21, ал.2 от Закона за местното самоуправление и местната администрация, Закона за защита на животните, Закона за ветеринарномедицинската дейност, Закона за местните данъци и такси, Закона за управление на етажната собственост и Наредба № 39 от 1 декември 2008 г. за условията за отглеждане на животни компаньони, съобразени с техните физиологически и поведенчески особености, Правилник за прилагане на Закона за социално подпомагане
&2.Изпълнението на Наредбата се възлага на Кмета на общината и на упълномощени от него лица и на кметовете на населените места. 
&3. Настоящата Наредба е приета с Решение № ……., взето с Протокол № …………..
&4. Наредбата влиза в сила 10 дни след публикуването и оповестяването и.
&5. В Наредбата за определянето и администрирането на местните такси и цени на услуги на територията на Община Гулянци се правят следните изменения и допълнения:
 В Чл.32 /1/ За притежаване на куче собственикът заплаща годишна такса в общината, на чиято територия е постоянния му адрес/седалище/ в размерна 5 лева.

*В сегашната наредба таксата за куче е 2 лв.